Europa-Parlamentets og Rådets afgørelse nr. 1145/2002/EF

af 10. juni 2002

om Fællesskabets tilskyndelsesforanstaltninger på beskæftigelsesområdet

(EØS-relevant tekst)

(2002/1145/EF)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 129,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Regionsudvalget(3),

i henhold til fremgangsmåden i traktatens artikel 251(4), på grundlag af Forligsudvalgets fælles udkast af 3. april 2002, og

ud fra følgende betragtninger:

(1) Artikel 3 i traktaten fastslår, at Fællesskabets aktiviteter skal omfatte fremme af samordning mellem medlemsstaternes beskæftigelsespolitikker med henblik på at øge deres effektivitet ved udvikling af en samordnet beskæftigelsesstrategi.

(2) På Det Europæiske Råds ekstraordinære møde om beskæftigelsen den 20.-21. november 1997 i Luxembourg blev der fastlagt en overordnet strategi for beskæftigelsen, den europæiske beskæftigelsesstrategi, som omfatter koordinering af medlemsstaternes beskæftigelsespolitik på grundlag af fælles vedtagne retningslinjer for beskæftigelsen (Luxembourg-processen), videreførelse og yderligere udvikling af en koordineret makroøkonomisk politik og et effektivt indre marked med henblik på at tilvejebringe et grundlag for bæredygtig vækst, ny dynamik og et tillidsskabende klima, som skaber gode muligheder for at fremme beskæftigelsen. Strategien omfatter også en mere systematisk udnyttelse af alle fællesskabspolitikker til fremme af beskæftigelsen, herunder såvel rammeforanstaltninger som støtteforanstaltninger.

(3) Det Europæiske Råd i Lissabon den 23. og 24. marts 2000 vedtog som et nyt strategisk mål for EU at skabe en konkurrencedygtig og dynamisk videnbaseret økonomi, som muliggør vedvarende økonomisk vækst med flere og bedre arbejdspladser samt større social samhørighed for på den måde igen at skabe betingelser for fuld beskæftigelse. Med henblik herpå fastlagde det en ny række mål og benchmarks, som skal indgå i en ny åben samordningsmetode på alle planer og samtidig give Det Europæiske Råd en stærkere ledende og koordinerende rolle for at sikre en mere sammenhængende strategisk styring og effektiv overvågning af udviklingen. Ydermere anmodede det om, at midtvejsevalueringen af Luxembourg-processen kommer til at føre til forbedringer, ved at retningslinjerne for beskæftigelse tilføres mere konkrete mål, hvorunder der etableres tættere forbindelser til andre relevante politiske områder.

(4) Det er en særlig styrke i den europæiske beskæftigelsesstrategi, at medlemsstaterne samarbejder om beskæftigelsespolitikken, samtidig med at de beholder retten til at træffe de beslutninger, som er mest hensigtsmæssige for deres individuelle forhold. En anden styrke er, at medlemsstaterne lærer af hinandens erfaringer, herunder hvordan de inddrager arbejdsmarkedets parter og de lokale og regionale myndigheder.

(5) Det Europæiske Råd har ved flere lejligheder besluttet, at der skal defineres og indsamles sammenlignelige og pålidelige statistikker og indikatorer på beskæftigelses- og arbejdsmarkedsområdet.

(6) Rådets afgørelse 2000/98/EF af 24. januar 2000 om nedsættelse af et beskæftigelsesudvalg(5) sigter på at fremme samordningen mellem medlemsstaterne vedrørende beskæftigelses- og arbejdsmarkedspolitikkerne.

(7) Rådets afgørelse 98/171/EF af 23. februar 1998 om fællesskabsaktiviteter i forbindelse med analyse, forskning og samarbejde på beskæftigelses- og arbejdsmarkedsområdet(6), som omfattede de nuværende bestemmelser vedrørende disse aktiviteter, udløb den 31. december 2000.

(8) Nærværende afgørelse bør indeholde bestemmelser om fortsættelse og udvikling af de aktiviteter, som blev iværksat på grundlag af afgørelse 98/171/EF. Ved gennemførelsen af aktiviteter i henhold til denne afgørelse bør Kommissionen fuldt ud tage hensyn til resultaterne af det program, der er gennemført i henhold til afgørelse 98/171/EF.

(9) De nødvendige foranstaltninger til gennemførelse af denne afgørelse bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7).

(10) I denne afgørelse fastlægges der for aktiviteternes samlede varighed en finansieringsramme, der udgør det primære referencegrundlag for budgetmyndigheden under den årlige budgetprocedure som omhandlet i punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren(8) -

TRUFFET FØLGENDE AFGØRELSE:

Artikel 1

Fastlæggelse af fællesskabsaktiviteter

I perioden fra den 1. januar 2002 til den 31. december 2006 gennemføres der fællesskabsaktiviteter i forbindelse med analyse, forskning og samarbejde mellem medlemsstaterne på beskæftigelses- og arbejdsmarkedsområdet.

Artikel 2

Principper

1. De aktiviteter, der er omhandlet i denne afgørelse, er direkte forbundet med gennemførelsen af traktatens afsnit VIII.

2. Disse aktiviteter skal bidrage til at opfylde det nye strategiske mål, der blev fastsat af Det Europæiske Råd i Lissabon med henblik på at sætte Fællesskabet i stand til på ny at skabe betingelser for fuld beskæftigelse.

Artikel 3

Formål

1. Formålet med disse aktiviteter er:

a) at fremme en koordineret tilgang til beskæftigelsespolitikken i Det Europæiske Fællesskab som led i det overordnede mål om at øge beskæftigelsesfrekvensen som fastsat af Det Europæiske Råd i Lissabon

b) at bidrage til at udvikle den koordinerede strategi for beskæftigelsen gennem analyse og overvågning af og støtte til aktiviteter, der gennemføres i medlemsstaterne, under passende hensyntagen til disses ansvar på området

c) at udvikle, følge op på og evaluere den europæiske beskæftigelsesstrategi med særlig vægt på fremtidsperspektivet

d) at udbygge samarbejdet mellem medlemsstaterne vedrørende analyse, forskning og overvågning af arbejdsmarkedspolitikken

e) at bestemme bedste praksis og fremme udveksling og overførsel af oplysninger og erfaringer

f) at udvikle tilgangen til og indholdet af den europæiske beskæftigelsesstrategi, herunder hvordan de kan samarbejde med arbejdsmarkedets parter og de relevante lokale og regionale myndigheder, og

g) at gennemføre en aktiv oplysningspolitik, der opfylder offentlighedens behov for gennemsigtighed og anerkender betydningen af at sikre, at de europæiske borgere kan blive fuldt informeret om den europæiske beskæftigelsesstrategi som helhed. Det vil navnlig skulle ske ved specifikke oplysningsforanstaltninger med henblik på at øge den almindelige bevidsthed om den europæiske beskæftigelsesstrategi og ved at stille beskæftigelsespakken og de nationale handlingsplaner for beskæftigelsen samt evalueringen heraf som fremlagt i den fælles rapport om beskæftigelsen til rådighed for den brede offentlighed, navnlig ved brug af internet-faciliteter.

2. Analysen i forbindelse med disse aktiviteter skal så vidt muligt være kønsspecifik.

Artikel 4

Fællesskabsforanstaltninger

1. Under hensyn til principperne i artikel 2 og med henblik på at nå målene i artikel 3 omfatter fællesskabsforanstaltningerne følgende aktiviteter:

a) analyse og evaluering af beskæftigelsestendenser og de politiske rammebetingelser; fremtidsanalyser af politikområder, som er af betydning for Kommissionen og medlemsstaterne, for at vurdere politiske muligheder og betydningen af fællesskabspolitikkerne; fremadrettede analyser og forskning inden for nye politiske spørgsmål, som opstår i forbindelse med udviklingen af den samordnede beskæftigelsesstrategi

b) støtte til medlemsstaternes arbejde med konsekvent og koordineret at evaluere deres nationale handlingsplaner for beskæftigelse, herunder hvordan arbejdsmarkedets parter og de relevante lokale og regionale myndigheder er blevet inddraget i og kan inddrages i gennemførelsen heraf; en særlig evaluering gennemføres ved slutningen af den første periode for anvendelsen af de årlige beskæftigelsespolitiske retningslinjer som fastlagt ved Luxembourg-processen

c) en kvantitativ og kvalitativ evaluering af den europæiske beskæftigelsesstrategis generelle virkninger, herunder en vurdering af den anvendte metodes effektivitet, og en analyse af sammenhængen mellem den europæiske beskæftigelsesstrategi og den generelle økonomiske politik og andre politikområder

d) indsamling og udveksling af erfaring i medlemsstaterne, herunder peer review, både for så vidt angår søjlerne og de individuelle retningslinjer, sådan som det er fastlagt i de årlige retningslinjer for beskæftigelsespolitikken for medlemsstaterne. En udbygning af samarbejdet vil hjælpe medlemsstaterne med at udvikle deres beskæftigelsespolitikker på baggrund af de erfaringer, der er gjort

e) overvågning af den europæiske beskæftigelsesstrategi i medlemsstaterne, særlig gennem Det Europæiske Observationsorgan for Beskæftigelse

f) det tekniske og videnskabelige arbejde, som er nødvendigt for at fremme udviklingen af fælles kvantitative og kvalitative indikatorer, forbedre og supplere statistikker og benchmarke resultater og for udvekslingen af oplysninger om bedste praksis

g) støtte til Den Europæiske Unions formandskabers initiativer med henblik på at skabe særlig interesse for den europæiske beskæftigelsesstrategis prioriterede elementer og for særlige arrangementer af stor international betydning eller af almindelig interesse for EU og medlemsstaterne.

2. I forbindelse med de i stk. 1 nævnte aktiviteter skal der tages særligt hensyn til personer, der er ugunstigt stillet på grund af flere forskellige forhold, som hæmmer deres muligheder for at deltage aktivt på arbejdsmarkedet. Desuden skal der arbejdes på generelt at indføre princippet om ligestilling mellem kvinder og mænd, navnlig med hensyn til lige muligheder for mænd og kvinder i forbindelse med beskæftigelse og på arbejdsmarkedet, og til forening af arbejds- og familielivet.

3. Ved gennemførelsen af de foranstaltninger, der er omhandlet i stk. 1, tager Kommissionen hensyn til de statistiske oplysninger, undersøgelser og projektrapporter, som er udarbejdet af internationale organisationer som f.eks. Organisationen for Økonomisk Samarbejde og Udvikling (OECD) og Den Internationale Arbejdsorganisation (ILO).

4. Det skal som led i de i stk. 1 nævnte aktiviteter sikres, at man på alle geografiske niveauer i Den Europæiske Union er meget opmærksom på den europæiske beskæftigelsesstrategi, således at den brede offentlighed og de forskellige interessegrupper som f.eks. arbejdsmarkedets parter, lokale og regionale myndigheder samt andre lokale aktører af betydning, herunder den tredje sektor, er bevidste om deres muligheder for at forbedre de økonomiske og sociale fremtidsudsigter for deres lokalområde samt tilskyndes til og får lettere ved selv at bidrage hertil.

Aktiviteterne, der skal fremme samarbejde, bedste praksis og nytænkning, give større viden, udvikle udvekslingen af informationer og vurdere erfaringerne i forbindelse med gennemførelsen af de nationale handlingsplaner på alle niveauer, vil omfatte:

a) undersøgelser af nytænkning og foranstaltninger vedrørende gennemførelsen af beskæftigelsesstrategien også på lokalt og regionalt niveau

b) udveksling af erfaringer for at fremme den bedste praksis, også på lokalt og regionalt niveau

c) undersøgelser af, hvilke foranstaltninger der kan træffes med henblik på at skabe incitamenter for lokale og regionale partnere til at gennemføre den europæiske beskæftigelsesstrategi

d) udbredelse af resultaterne af ovennævnte undersøgelser af gennemførelsen af den europæiske beskæftigelsesstrategi, også på lokalt og regionalt niveau.

Artikel 5

Resultater

Resultaterne af de aktiviteter, der er nævnt i artikel 4, vil blive anvendt eller offentliggjort afhængigt af, hvilken aktivitetstype det drejer sig om, herunder:

1) rapporten om beskæftigelsen i Europa og andre publikationer, arbejdsdokumenter og rapporter, som skal forelægges Rådet, Kommissionen og Beskæftigelsesudvalget, herunder rapporter om evalueringen af Luxembourg-processen, som der er henvist til i artikel 4, stk. 1, litra b)

2) nationale seminarer i forbindelse med udarbejdelsen af de nationale handlingsplaner for beskæftigelse, seminarer om beskæftigelsespolitikken eller tilrettelæggelse af betydningsfulde internationale arrangementer, som vedrører prioriterede områder eller er af generel betydning

3) anvendelse af internetfaciliteter til videreformidling af resultaterne (offentliggørelse på internet, forummer og seminarer på internet) og som redskab til at tilvejebringe samarbejde og udveksling af oplysninger.

Artikel 6

Sammenhæng og komplementaritet

Kommissionen træffer alle nødvendige foranstaltninger for at sikre sammenhæng og undgå overlapning mellem de foranstaltninger, som gennemføres i henhold til denne afgørelse, og foranstaltninger i henhold til andre beslægtede og relevante fællesskabsprogrammer og -initiativer. I den forbindelse vil der blive lagt stor vægt på at vurdere såvel positive som negative resultater af alle foranstaltninger, der støttes i henhold til sådanne beslægtede programmer og initiativer, og sikre, at erfaringer, der er gjort inden for ét område, i stadig højere grad udnyttes i forbindelse med aktiviteter inden for andre områder. Med henblik herpå sikrer Kommissionen de interne forbindelser med andre relevante fællesskabsprogrammer og -initiativer og med de decentrale agenturer.

Artikel 7

Tredjelandes deltagelse

1. De aktiviteter, der kan være åbne for deltagelse af landene i Det Europæiske Økonomiske Samarbejdsområde, de associerede lande i Central- og Østeuropa, Cypern, Malta og Tyrkiet og de Middelhavslande, der er Den Europæiske Unions partnere, fastlægges inden for rammerne af EU's forbindelser med disse lande.

2. Udgifterne til den deltagelse, der er omhandlet i stk. 1, afholdes af de berørte lande selv eller over Fællesskabets konti til gennemførelse af samarbejds-, associerings- eller partnerskabsaftalerne med disse lande på det pågældende område.

Artikel 8

Gennemførelsesforanstaltninger

1. De nødvendige foranstaltninger til gennemførelse af denne afgørelse vedtages, for så vidt angår de emneområder, der er nævnt nedenfor, efter forvaltningsproceduren i artikel 9, stk. 2:

a) de generelle retningslinjer for gennemførelsen af aktiviteterne og den årlige arbejdsplan

b) fordeling af midler på de forskellige foranstaltninger

c) Kommissionens forslag til udvælgelseskriterier for økonomisk støtte

d) kriterierne for evaluering af aktiviteter, der modtager en sådan støtte, og proceduren for videreformidling og overførsel af resultaterne.

2. De nødvendige foranstaltninger til gennemførelse af denne afgørelse vedtages, for så vidt angår alle andre emneområder, efter rådgivningsproceduren i artikel 9, stk. 3.

Artikel 9

Udvalg

1. Kommissionen bistås af et udvalg.

2. Når der henvises til dette stykke, anvendes artikel 4 og 7 i afgørelse 1999/468/EF, jf. dennes artikel 8.

Fristen i artikel 4, stk. 3, i afgørelse 1999/468/EF fastsættes til to måneder.

3. Når der henvises til dette stykke, anvendes artikel 3 og 7 i afgørelse 1999/468/EF, jf. dennes artikel 8.

4. Udvalget vedtager selv sin forretningsorden.

Artikel 10

Samarbejde med andre udvalg

For at sikre aktiviteternes sammenhæng og komplementaritet med de andre foranstaltninger, der er omhandlet i artikel 6, underretter Kommissionen regelmæssigt det i artikel 9 omhandlede udvalg om andre relevante fællesskabsaktiviteter. Hvor det er hensigtsmæssigt, etablerer Kommissionen et regelmæssigt og struktureret samarbejde mellem dette udvalg og de udvalg, der er nedsat i forbindelse med andre relevante politikker, instrumenter og aktiviteter.

Artikel 11

Forbindelser, som skal etableres

Med forbehold af artikel 8, 9 og 10 etablerer Kommissionen de nødvendige forbindelser med Beskæftigelsesudvalget for at sikre, at dette udvalg regelmæssigt og på passende måde underrettes om gennemførelsen af de aktiviteter, der er omhandlet i denne afgørelse.

Inden for rammerne af de aktiviteter, der er omhandlet i denne afgørelse, etablerer Kommissionen desuden de nødvendige forbindelser med Europa-Parlamentet og arbejdsmarkedets parter og udveksler regelmæssigt synspunkter med disse. Med henblik herpå stiller Kommissionen de relevante oplysninger til rådighed for Europa-Parlamentet og arbejdsmarkedets parter. Kommissionen meddeler Beskæftigelsesudvalget og udvalgene i artikel 9 de synspunkter, som Europa-Parlamentet og arbejdsmarkedets parter har givet udtryk for.

Artikel 12

Finansiering

1. Finansieringsrammen for gennemførelsen af de fællesskabsaktiviteter, som er omfattet af denne afgørelse, er for perioden fra 1. januar 2002 til 31. december 2006 på 55 mio. EUR.

2. Budgetmyndigheden fastsætter de årlige bevillinger inden for de grænser, der sættes af det finansielle overslag.

3. Kommissionen kan anvende teknisk og/eller administrativ støtte til gensidig fordel for Kommissionen og modtagerne samt støtteudgifter.

Artikel 13

Evaluering og rapportering

1. Kommissionen opstiller et sæt resultatindikatorer for aktiviteterne, overvåger, om de foreløbige mål nås, og gennemfører uafhængige evalueringer i løbet af det tredje år (midtvejsevalueringer) og i begyndelsen af det sidste år (ex-post evalueringer) af aktiviteternes løbetid. Evalueringerne skal især vurdere de opnåede resultater og effektiviteten af brugen af ressourcer samt tilvejebringe beslutningsorienterede henstillinger med henblik på tilpasning og eventuel forlængelse af aktiviteterne.

2. Kommissionen gør resultaterne af de gennemførte aktiviteter og evalueringsrapporterne offentligt tilgængelige.

3. Kommissionen kan på baggrund af evalueringerne foreslå en forlængelse af aktiviteterne.

4. Kommissionen forelægger senest den 31. december 2004 Europa-Parlamentet, Rådet, Det Økonomiske og Sociale Udvalg samt Regionsudvalget en foreløbig rapport om resultaterne af disse aktiviteter og senest den 31. december 2007 en endelig rapport. Rapporterne skal omfatte oplysninger om fællesskabsstøtte inden for rammerne af aktiviteterne og om sammenhæng og komplementaritet med andre relevante programmer, aktiviteter og initiativer samt de relevante resultater af evalueringen.

Artikel 14

Ikrafttrædelse

Denne afgørelse træder i kraft på dagen for offentliggørelsen i De Europæiske Fællesskabers Tidende.

Udfærdiget i Luxembourg, den 10. juni 2002.

På Europa-Parlamentets vegne

P. Cox

Formand

På Rådets vegne

J. Piqué I Camps

Formand

(1) EFT C 337 E af 28.11.2000, s. 242.

(2) EFT C 139 af 11.5.2001, s. 30.

(3) EFT C 144 af 16.5.2001, s. 30.

(4) Europa-Parlamentets udtalelse af 14.2.2001 (EFT C 276 af 1.10.2001, s. 53), Rådets fælles holdning af 25.6.2001 (EFT C 301 af 26.10.2001, s. 14) og Europa-Parlamentets afgørelse af 23.10.2001 (endnu ikke offentliggjort i EFT). Europa-Parlamentets afgørelse af 25.4.2002 og Rådets afgørelse af 7.5.2002.

(5) EFT L 29 af 4.2.2000, s. 21.

(6) EFT L 63 af 4.3.1998, s. 26.

(7) EFT L 184 af 17.7.1999, s. 23.

(8) EFT C 172 af 18.6.1999, s. 1.

Erklæring fra Kommissionen

Kommissionen erindrer om Den Europæiske Socialfonds betydning for den europæiske beskæftigelsesstrategi. Den understreger bl.a. betydningen af de nyskabende foranstaltninger, der ydes støtte til i henhold til artikel 6 i forordningen om Den Europæiske Socialfond(1) for at styrke gennemførelsen af den europæiske beskæftigelsesstrategi på lokalt plan. Kommissionen gentager i den forbindelse, at den har forpligtet sig til at formidle resultaterne af ESF-aktiviteterne, herunder artikel 6, med henblik på at tilvejebringe relevant input til den europæiske beskæftigelsesstrategi.

I forbindelse med gennemførelsen af afgørelsen om tilskyndelsesforanstaltninger på beskæftigelsesområdet vil Kommissionen derfor sikre den fornødne synergi med Den Europæiske Socialfonds oplysningsvirksomhed.

Kommissionen vil holde Europa-Parlamentet fuldt informeret om prioriteringerne vedrørende ESF-forordningens artikel 6 og navnlig om lokale initiativer.

(1) Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond (EFT L 213 af 13.8.1999, s. 5).